Úrad vlády Slovenskej republiky
Námestie slobody 1
813 70 Bratislava

25.7.2002 

1518/2002-sekr.

																																																																																																																																				  																																																

	

Správa o plnení Programového vyhlásenia vlády SR – stanovisko

		Odporúčame  na strane 21 a 22 v časti B. Výchova a vzdelávanie nahradiť text v materiáli až po odsek „ Vláda prijala koncepciu ďalšieho rozvoja vysokého školstva ......“ nasledovným textom :

B. Výchova a vzdelávanie

	Vláda SR schválila Národný program výchovy a vzdelávania ( MILÉNIUM ), ktorý tvorí koncepčné, zásadné východisko pre pozitívne kvalitatívne zmeny v základných a stredných školách a školských zariadeniach na najbližších 15 až 20 rokov a nadväzne naň ministerstvo školstva pripravilo návrh zákona o výchove a vzdelávaní v školách a školských zariadeniach. Je na škodu veci, že sa uvedený návrh zákona neprerokoval vo vláde SR, čo vníma odborná verejnosť značne negatívne. V súlade s MILÉNIOM sa pripravuje konštituovanie Národnej kurikulárnej rady.
Pre zlepšenie spoločenského postavenia učiteľov boli vytvorené predpoklady prijatím zákona o verejnej službe. Postupné zvyšovanie tarifných platov v priebehu rokov 2000 až 2002 zabezpečilo predstih rastu platov učiteľov a ostatných pedagogických zamestnancov oproti ostatným zamestnancom vo verejnom sektore.
Na základe analýzy siete stredných škôl a s prihliadnutím na regionálne a celoštátne potreby a na podnety trhu práce sa uskutočnila racionalizácia siete stredných škôl vrátane siete učebných a študijných odborov.
V návrhu zákona o výchove a vzdelávaní sa predpokladá povinnosť predškolskej výchovy a vzdelávania 5 – ročných detí v materskej škole s cieľom pripraviť ich tak, aby vstupovali do 1. ročníka základnej školy dostatočne pripravené. Pre skvalitnenie predškolskej výchovy detí bol ministerstvom školstva schválený Program výchovy a vzdelávania detí v materských školách zabezpečujúci plnenie cieľov predškolskej výchovy v praxi.
V súlade s trendmi v krajinách Európskej únie sa aj v Slovenskej republike naštartoval proces zmien obsahu vzdelávania v základných školách. V nadväznosti na ciele MILÉNIA  hodnotiť a akreditovať vzdelávacie štandardy bude Národná kurikulárna rada. Vytvára sa tým väčší priestor na pedagogické inovácie v rámci obsahovej prestavby výchovy a vzdelávania v základných školách. Nové inovované učebné plány pre 1.-9. ročník základnej školy , schválené učebné osnovy pre viaceré predmety, vzdelávacie štandardy s exemplifikačnými úlohami pre základné školy zabezpečujú možnosť štandardného vzdelávania, rozšíreného vzdelávania niektorých predmetov ako i vzdelávania nadaných a talentovaných detí.
      Uskutočnil sa presun zriaďovateľskej funkcie a niektorých kompetencií zo štátnej správy na samosprávne orgány. Vo vzťahu k predškolským zariadeniam,  základným školám a školským zariadeniam na obce a vo vzťahu k stredným školám na samosprávne kraje. V rámci reformy verejnej správy sa nevyriešilo konštituovanie špecializovanej štátnej správy v školstve prostredníctvom školských úradov.
  V oblasti stredného školstva bola prijatá nová koncepcia maturitnej skúšky s cieľom jej zavedenia do praxe v školskom roku 2004/2005, pripravuje sa nová koncepcia záverečných skúšok v stredných odborných učilištiach. Uskutočnená štandardizácia všeobecného a stredoškolského odborného vzdelávania sa bude v nadväznosti na transformáciu vzdelávania podľa MILÉNIA priebežne upravovať.
  Legislatívne boli upravené podmienky vzniku integrovaných, združených škôl. Prijatými opatreniami na skvalitnenie odborného vzdelávania a prípravy robotníckej mládeže vrátane prepojenia stredných odborných učilíšť s podnikovou sférou, Slovenskou obchodnou a priemyselnou komorou a Slovenským živnostenským zväzom sa vytvorili podmienky pre skvalitnenie odborného vzdelávania a prípravy v SOU.
Vláda prijala opatrenia smerujúce k skvalitneniu výchovy a vzdelávania zdravotne postihnutých detí na základe Koncepcie výchovy a vzdelávania detí so zdravotným postihnutím. Opatrenia boli premietnuté do novely zákona o sústave základných a stredných škôl, zákona o školských zariadeniach, vyhlášky o špeciálnych školách a metodických pokynov k integrácii žiakov so zdravotným postihnutím a k špeciálnopedagogickému poradenstvu.
V oblasti výchovy a vzdelávania príslušníkov národnostných menšín rezort školstva prijal viacero opatrení na základe Správy o vzdelanostnej úrovni občanov patriacich k národnostným menšinám. Prijatý bol Program výchovy a vzdelávania rómskych detí a schválená Koncepcia výchovy a vzdelávania rómskych detí a žiakov. Legislatívne sa vytvoril priestor pre zavedenie rómskeho asistenta učiteľa do výchovno-vzdelávacieho procesu v školách a školských zariadeniach. Ďalej sa skvalitňuje a pozornosť venuje vyučovaniu slovenského jazyka a literatúry na školách s vyučovacím jazykom maďarským prostredníctvom využívania progresívnych vyučovacích metód.  Obnovilo sa vydávanie dvojjazyčných vysvedčení ako aj dvojjazyčné vedenie pedagogickej dokumentácie.
Posilnilo sa postavenie školskej samosprávy v škole i v regióne.
           
	Ďalej odporúčame na strane 24, 
-	druhý odsek upraviť poslednú vetu na  "Novým prvkom v priamej podpore vedy a techniky sa stala Agentúra na podporu vedy a techniky, ktorá poskytuje na základe žiadosti prostriedky na účelovú finančnú podporu vedy a techniky  v otvorenej súťaži v súlade so štátnou vednou a technickou politikou." Pôvodnú vetu žiadame vypustiť.
-	štvrtý odsek,  v poslednej vete upraviť text na "......bude účasť Slovenska prinajmenšom rovnako úspešná ako v Piatom rámcovom programe."

Na strane 25, štvrtý odsek odspodu v prvej vete vypustiť čiarku na konci prvého riadku za slovom “združení”.

Stanovisko k bodu 1. z listu tajomníčky RHSD SR k
Návrhu zákona, ktorým sa mení a dopĺňa zákon č. 211/2000 Z.z. o slobodnom prístupe k informáciám a o zmene a doplnení niektorých zákonov

          Vláda SR svojim uznesením č. 721 z 15. augusta 2001 uložila ministrovi školstva, ministrovi vnútra a vedúcemu úradu vlády predložiť do 31.3.2002 novelu citovaného zákona. 
Minister školstva pravdepodobne z dôvodu, že zákon bol schválený ako poslanecký návrh a na jeho tvorbe sa podieľali mimovládne organizácie, uložil vtedajšiemu odboru personálnemu a organizačnému rokovať pred predložením návrhu novely na medzirezortné pripomienkové konanie so zástupcami tretieho sektora. Na týchto rokovaniach sa prejavili protichodné postoje mimovládnych organizácií reprezentujúcich verejnosť na jednej strane a orgánov štátnej správy, ale aj ZMOS, reprezentujúcich názory obcí, na strane druhej. 
Zverejnením návrhu novely zákona o slobodnom prístupe k informáciám na internetovej stránke ministerstva školstva, následnou reagenciou na ňu a medializáciou problematiky vznikla potreba uskutočniť na ministerstve školstva ďalšie vzájomné rokovania za účasti ministra školstva. Preto minister požiadal predsedu vlády o zmenu termínu predloženia návrhu do 15. apríla 2002 a predseda vlády žiadosti vyhovel.  
Na základe toho, že novela zákona o slobodnom prístupe k informáciám nie je prioritnou úlohou programového vyhlásenia vlády a poznania, že tretí sektor považuje platný zákon za dobrý a obáva sa pri jeho novelizácii podstatného oklieštenia jeho demokratických princípov, a naopak, že štátne orgány ho považujú v niektorých jeho ustanoveniach za chybný, až nevykonateľný, netrval na predložení materiálu na medzirezortné pripomienkové konanie, ale usiloval sa zásadné rozpory odstrániť a prípadne nechať materiál na rokovanie vlády SR v nasledujúcom volebnom období.          
Po odstránení zásadných rozporov a zohľadnení Odporúčania Rady Európy (2002)2, ktoré bolo v závere tohto procesu vydané, bol kompletný materiál pripravený a v polovici tohto mesiaca predložený  ministrovi školstva na rozhodnutie o ďalšom postupe.        

          

Stanovisko k bodu 2. z listu tajomníčky RHSD SR k
Návrhu tematického štátneho programu výskumu a vývoja „Prognóza rozvoja vedy a techniky do roku 2015“

Materiál bol pod názvom „Štátne programy výskumu a vývoja s návrhom harmonogramu ich realizácie a finančného zabezpečenia v roku 2002 s výhľadom finančného zabezpečenia od roku 2003 do roku 2006 a definovaním ich cieľ-ových parametrov s výhľadom do roku 2010“ a číslom 1357/2002 – sekr. bol 15.7.2002 doručený na úrad vlády a poslaný elektronickou formou na adresu material@vlada.gov.sk